Angie Motshekga, minister van basiese onderwys, het in antwoord op ŉ parlementere vraag gesê daar is meer as 2 200 skole landwyd waarin onderwys deur Afrikaans as medium verskaf word. Omtrent die helfte hiervan is enkelmedium Afrikaanse skole en die res is parallelmediumskole waarin klasse in sowel Afrikaans as Engels aangebied word.

Dit beteken daar is in totaal 1 126 staatskole wat onderrig deur Afrikaans enkelmedium verskaf en 1 112 skole wat Afrikaans/Engels-parallelmedium is. Volgens syfers van die Afrikaanse Onderwysnetwerk (AON) was daar in 2018 1 318 enkelmedium Afrikaanse skole en 1 037 parallel- en dubbelmedium Afrikaanse skole in Suid-Afrika. Die aantal enkelmedium skole het dus afgeneem en die aantal parallelmedium skole het toegeneem.

Hierdie getal sluit nie private skole in nie.

Die meeste enkelmedium Afrikaanse skole is in die Wes-Kaap geleë (566), gevolg deur die Noord-Kaap (158), die Oos-Kaap (149), Gauteng (113), die Vrystaat (56), Noordwes (44), Mpumalanga (18) en Limpopo (15). KwaZulu-Natal het net sewe Afrikaanse skole.

Melanie Buys, hoof van ontwikkeling aan die SOS, sê skole is nie minder omdat daar minder Afrikaanssprekende kinders is nie. “Dit is eerder weens politieke druk, veral in Gauteng, dat Afrikaanse skole dikwels noodgedwonge Engelssprekende kinders inneem.” Volgens die AON se syfers was daar verlede jaar 137 enkelmedium Afrikaanse skole in Gauteng.

“Omdat die gehalte van onderrig by Afrikaanse skole so uitnemend is, wil baie Engelssprekende ouers ook graag hul kinders in hierdie skole plaas,” sê Buys.

Volgens Buys is dit jammer dat die aantal parallelmedium skole toeneem, ten koste van enkelmedium skole, aangesien die risiko groot is dat dié skole later heeltemal verengels. “Dit is moeiliker en duurder om parallelmedium skole te onderhou, omdat jy meer klaskamers en onderwysers nodig het. Meeste kinders verstaan Engels, daarom skakel parallelmedium skole dikwels oor na Engels as medium,” sê Buys.